作者:李白
標題:留別賈舍人至二首
內容:大樑白雲起，飄颻來南洲。裴回蒼梧野，十見羅浮秋。鼇抃山海傾，四溟揚洪流。意欲託孤鳳，從之摩天遊。鳳苦道路難，翱翔還昆丘。不肯銜我去，哀鳴慚不周。遠客謝主人，明珠難暗投。拂拭倚天劍，西登嶽陽樓。長嘯萬裡風，掃清胸中憂。誰念劉越石，化為繞指柔。秋風吹鬍霜，凋此簷下芳。折芳怨歲晚，離別淒以傷。謬攀青瑣賢，延我於北堂。君為長沙客，我獨之夜郎。勸此一杯酒，豈惟道路長。割珠兩分贈，寸心貴不忘。何必兒女仁，相看淚成行。